Det var søndag, at Tom Kristensens Audi blev ramt af konkurrenten Timo Schneider og snurrede rundt. Herefter kolliderede franskmanden Alexandre Premat frontalt med danskerens bil, der også blev ramte af briten Susie Stoddart. Mandag ligger Tom Kristensen stadig på hospital i Tyskland, men har det godt. - Jeg glæder mig til at komme tilbage. Lige nu er de ved at bygge en bil op, så jeg regner med at være tilbage snart, siger Tom Kristensen til TV2/NORD. Den nordjyske racerkører blev hurtigt fløjet til Mannheim søndag på det lokale hospital, hvor han, efter undersøgelser, ikke har brækket noget. Tom Kristensen har fået en mindre hjernerystelse og kan ikke huske noget fra sammenstødet. - Jeg har det efter omstændighederne godt. Jeg har en smule hovedpine, men jeg kan ikke huske at jeg blev båret ud af bilen efter crashet. Jeg kom først til mig selv, da jeg lå på en båre og var ved at blive båret væk fra bilen. Jeg erindrer larmen fra bilen, men kan ikke huske, hvordan det skete, fortæller nordjyden. Flere har betegnet ulykken som meget alvorlig, selv mener Tom Kristensen dog ikke han var heldig, fordi han slap uden skrammer. - Der er ikke noget, der hedder held i motorsporten. Det her er en bil, som er godt udviklet, så min hjelm og sikkerheden gjorde, at der ikke skete noget, siger Tom Kristensen til TV2/NORD og fortsætter. - Det her kan ikke få mig til at stoppe med min karriere, det tænker jeg overhovedet ikke på. Lige nu glæder jeg mig bare til at komme tilbage i bilen og selvfølgelig se min familie.

Referat:
TV2/NORD har haft deres egen reporter i Mannheim, hvor racerkøreren Tom Kristensen er indlagt efter en alvorlig ulykke på Hockenheim i Tyskland. Du kan læse interviewet her